Document ID: /fineweb-2-swissfilter-quality_10-filterrobots/filtered/02666.jsonl.gz/59

Lietuvos garbės konsulas Michelis Sogny kviečia kartu paminėti Valstybės, Lietuvos karaliaus Mindaugo karūnavimo dieną ir drauge giedoti «Tautišką giesmę».
Šiais metais sukanka 10 metų, kai 2009 m. liepos 5 d. į Klaipėdą sugrįžo pasaulį apiplaukusi „Tūkstantmečio Odisėjos“ jachta „Ambersail“ ir įteikusi prezidento Valdo Adamkaus kvietimus pasaulio lietuvių bendruomenėms švęsti Lietuvos vardo 1000-metį kartu. Būtent šio plaukimo aplink pasaulį metu, viešint skirtinguose pasaulio uostuose ir susitinkant su vietos lietuvių bendruomenėmis gimė idėja «Tautišką giesmę» giedoti visiems drauge vienu metu, kad ir kur bebūtume. 2009 m. liepos 6 d. lygiai 21.00 val. Lietuvos laiku visame pasaulyje pirmą kartą nuskambėjo «Tautiška giesmė» ir tokiu būdu pasakėme pasauliui – Lietuvos vardui – 1000 metų.
Jau tada himno giedojimas užfiksuotas 56 vietovėse už Lietuvos ribų, jį giedoję patvirtino 45 proc. Lietuvos gyventojų.
Su kiekvienais metais iniciatyva vis augo. Į ją įsijungė vis daugiau pasaulio lietuvių organizacijų, lietuviai pasaulyje asmeniškai pradėjo skleisti žinią ir kviesti jungtis prie iniciatyvos. Per dešimtmetį ši pilietinė kelių žmonių iniciatyva virto visus pasaulio lietuvius vienijančia tautos tradicija.
2019-ieji ypatingi dar ir tuo, kad Lietuvos Respublikos Seimas paskelbė liepos 6-ąją ne tik Valstybės, Lietuvos karaliaus Mindaugo karūnavimo, bet ir «Tautiškos giesmės» diena.
Kasmet nuo 2015-ųjų metų Lietuvoje yra rengiamas «Tautiškos giesmės» giedojimui skirtas simbolinis renginys. Tai tampa centrine vieta, iš kurios mūsų himno akordai 21.00 val. pasklinda po visą pasaulį. Šiais metais “Tautiškos giesmės aplink pasaulį“ giedojimo vieta taps Klaipėda.
O Šveicarijos lietuviai šiemet “Tautiškos giesmės” giedojimui rinksis į Montreux miestą, kur kaip tik tuo metu šėls žymusis Jazzo festivalis.
Mus kartu paminėti liepos 6-ąją kviečia Lietuvos Respublikos garbės konsulas Michelis Sogny.